USS Guam (CB-2)

Το USS Guam ήταν μεγάλο καταδρομικό κλάσης Alaska που ναυπηγήθηκε για το Πολεμικό Ναυτικό των ΗΠΑ και είχε πολεμική δράση στο τελευταίο έτος του Β΄ Παγκοσμίου Πολέμου. Ήταν το δεύτερο και τελευταίο πλοίο της κλάσης του που ολοκληρώθηκε καθώς και το δεύτερο πλοίο του αμερικάνικου ναυτικού που έφερε το όνομα της νήσου Γκουάμ (). Η δράση του ήταν περιορισμένη στον παγκόσμιο πόλεμο. Από τον Μάρτιο μέχρι τον Ιούλιο έλαβε μέρος σε επιχειρήσεις στα ανοικτά της Οκινάουα, παρέχοντας αντιαεροπορική κάλυψη στα αεροπλανοφόρα και πλήττοντας με τα κύρια πυροβόλα του στόχους στην ίδια την Οκινάουα. Τον Ιούλιο και τον Αύγουστο του 1945 έλαβε επίσης μέρος σε αποστολές εκκαθάρισης της Θάλασσας της Ανατολικής Κίνας καθώς και της Κίτρινης Θάλασσας από την παρουσία ιαπωνικών πλοίων. Μετά το τέλος του πολέμου διαδραμάτισε ρόλο στην κατοχή της Κορέας και στη συνέχεια μετέφερε Αμερικανούς στρατιώτες πίσω στις ΗΠΑ. Παροπλίστηκε τον Φεβρουάριο του 1947 και παρέμεινε στην εφεδρεία μέχρι το 1960 οπότε και πωλήθηκε για να διαλυθεί για σκραπ τον επόμενο χρόνο.

Περιγραφή

Προφίλ του καταδρομικού Guam ως είχε το 1944.|thumb|left|300px
Το Guam είχε ολικό μήκος 246,43 m, πλάτος 27,76 m και βύθισμα 9,7 m. Με κανονικό φορτίο είχε εκτόπισμα 30.257 t (29.779 LT) που μπορούσε να φτάσει στο μέγιστο των 34.803 t (34.253 LT). Είχε μεγάλων διαστάσεων υπερκατασκευή που περιλάμβανε θωρακισμένη γέφυρα/κέντρο ελέγχου καθώς και δευτερεύουσα γέφυρα. Μπορούσε επίσης να μεταφέρει τέσσερα υδροπλάνα OS2U Kingfisher ή SC Seahawk σε δύο υπόστεγα και διέθετε δύο καταπέλτες για την απονήωσή τους.

Το προωστικό του σύστημα μπορούσε να αποδώσει έως και 150.000 shp και το πλοίο μπορούσε να φτάσει στη μέγιστη ταχύτητα πλεύσης των 33 kn. Η ακτίνα δράσης του έφθανε τα δώδεκα χιλιάδες ναυτικά μίλια, με ταχύτητα πλεύσης 15 kn.

Ο κύριος οπλισμός αποτελούνταν από εννέα πυροβόλα των 305 mm που ήταν εγκατεστημένα σε τριάδες σε τρεις πύργους, δύο μπροστά και έναν πίσω από την κύρια υπερκατασκευή. Διέθετε επίσης δώδεκα πυροβόλα των 127 mm που ήταν ικανά να πλήττουν στόχους στην επιφάνεια αλλά και αεροσκάφη. Τα όπλα αυτά ήταν εγκατεστημένα σε ζεύγη σε έξι πύργους. Ο ένας από αυτούς ήταν μπροστά και άλλος ένας πίσω από την κύρια υπερκατασκευή, ενώ υπήρχε ένας τέτοιος πύργος σε κάθε μία από τις τέσσερις γωνίες της υπερκατασκευής. Αντιαεροπορική προστασία παρείχαν επίσης 56 τετράδυμα πυροβόλα των 40 mm σε δεκατέσσερις πυργίσκους και 34 πυροβόλα των 20 mm σε ισάριθμους. Δύο συστήματα ελέγχου πυρός τύπου Mk 34 κατεύθυναν τα κύρια πυροβόλα, δύο συστήματα τύπου Mk 37 επιτελούσαν ανάλογο έργο για τα όπλα των 127 mm ενώ ένα σύστημα Mk 57 έλεγχε τα αντιαεροπορικά των 40 mm.

Η κύρια θωρακισμένη ζώνη είχε πάχος 229 mm στην κεντρική περιοχή του κύτους ώστε να προστατεύονται τα μηχανοστάσια και οι αποθήκες πυρομαχικών ενώ στην πλώρη και την πρύμνη έφθανε τα 127 mm. Τα πλευρά της θωρακισμένης γέφυρας ήταν πάχους 270 mm ενώ το κατάστρωμα προστατεύονταν από θωράκιση πάχους 102 mm. Τέλος το εμπρόσθιο τμήμα των πύργων των κύριων πυροβόλων προστατεύονταν από 325 mm θωράκισης.

Επιχειρησιακή ιστορία
Η ναυπήγηση του Guam εγκρίθηκε στις 19 Ιουλίου 1940 βάσει του Νόμου για την Επέκταση του Στόλου και το πλοίο παραγγέλθηκε στις 9 Σεπτεμβρίου του έτους αυτού. Οι εργασίες άρχισαν στις 2 Φεβρουαρίου 1942 στις εγκαταστάσεις της New York Shipbuilding στο Κάμντεν ( του Νιου Τζέρσεϊ. Καθελκύστηκε στις 12 Νοεμβρίου 1943 και το αμέσως επόμενο χρονικό διάστημα πραγματοποιήθηκαν οι απαραίτητες εργασίες για την ολοκλήρωσή του. Εντάχθηκε σε υπηρεσία με το Πολεμικό Ναυτικό των ΗΠΑ στις 17 Σεπτεμβρίου 194 και πρώτος του κυβερνήτης ήταν ο πλοίαρχος Leland Lovette. Ήταν το δεύτερο πλοίο του ναυτικού των ΗΠΑ που έλαβε το όνομα «Guam». Το πρώτο, μια κανονιοφόρος, βρισκόταν ακόμη σε υπηρεσία αλλά είχε μετονομαστεί σε «Wake» τον Ιανουάριο του 1941 για να αποδεσμευτεί το όνομα για το νέο καταδρομικό.

Απέπλευσε από τη Φιλαδέλφεια στις 17 Ιανουαρίου 1945, αφού ολοκλήρωσε το πρώτο του δοκιμαστικό ταξίδι στα ανοιχτά του Τρινιντάντ. Πέρασε μέσω της διώρυγας του Παναμά στον Ειρηνικό για ενωθεί με τον Στόλο του Ειρηνικού στο Περλ Χάρμπορ, όπου έφτασε στις 8 Φεβρουαρίου. Κατά τη διάρκεια της παραμονής του εκεί το επισκέφθηκε ο υπουργός Ναυτικών Τζέιμς Φόρεσταλ (James Forrestal). Στις 3 Μαρτίου το Guam απέπλευσε από τη Χαβάη με προορισμό την ατόλη Ουλίθι στις Καρολίνες. Έφθασε στην ατόλη, όπου βρισκόταν ήδη το αδελφό πλοίο Alaska, στις 13 Μαρτίου. Το Guam εντάχθηκε στην Δύναμη Επιχειρήσεων 58 (Task Force 58), την κύρια δύναμη κρούσης του αμερικανικού ναυτικού υπό τη διοίκηση του ναυάρχου Άρθουρ Γ. Ράντφορντ (Arthur W. Radford). Σε σύντομο διάστημα έπειτα από την άφιξη του Guam η δύναμη αυτή αναχώρησε για επιδρομή στα ιαπωνικά νησιά Κιούσου και Σικόκου. Έφτασε στα ανοικτά της Ιαπωνίας το πρωί της 18ης Μαρτίου και σύντομα δέχθηκε επίθεση από καμικάζι και βομβαρδιστικά. Το Guam αποσπάστηκε για να συνοδεύσει το βαριά χτυπημένο αεροπλανοφόρο Franklin πίσω στη βάση του, κάτι που διήρκεσε μέχρι τις 22 Μαρτίου.

Στη συνέχεια το Guam επέστρεψε στην Δύναμη Επιχειρήσεων 58 και εντάχθηκε στη 16η Μοίρα Καταδρομικών, μέρος της Δύναμης Επιχειρήσεων 58.4, και κατευθύνθηκε προς την Οκινάουα. Τη νύχτα της 27ης προς 28η Μαρτίου το Guam και τα άλλα πλοία της Μοίρας του βομβάρδισαν το αεροδρόμιο στο Minamidaitō. Έπειτα από την ολοκλήρωση της αποστολής αυτής το Guam επέστρεψε στη δύναμη κάλυψης των αεροπλανοφόρων που εκείνη τη χρονική συγκυρία διεξήγαγαν επιχειρήσεις στα ανοικτά του Nansei Shoto. Στη συνέχεια το Guam έπλευσε στην ατόλη Ουλίθι για συντήρηση και ανεφοδιασμό. Έπειτα επέστρεψε στην Οκινάουα, αυτή τη φορά για να ενταχθεί στην Ομάδα Επιχειρήσεων 38.4 (Task Group 38.4) του Τρίτου Στόλου του Γουίλιαμ Χάλσεϊ (William Halsey). Συνέχισε να παρέχει αντιαεροπορική προστασία στα αεροπλανοφόρα, ενώ τα μαχητικά τους επιχειρούσαν πάνω από το Κιούσου. Τα καταδρομικά Guam και Alaska βομβάρδισαν επίσης τη νήσο Oki Daitō στις 9 Ιουνίου και στη συνέχεια έπλευσαν προς την ακτή Σαν Πέδρο στον κόλπο της Λέιτε όπου έφτασαν στις 13 Ιουνίου.

Το Guam επέστρεψε στην Οκινάουα τον Ιούλιο και έγινε η ναυαρχίδα της ομάδας καταδρομικών της Δύναμης Επιχειρήσεων 95 (Task Force 95). Στον ίδιο σχηματισμό ανήκε επίσης το αδελφό Alaska, υπό τη διοίκηση του αντιναυάρχου Φράνσις Σ. Λόου (Francis S. Low). Στις 16 Ιουλίου τα δύο μεγάλα καταδρομικά πραγματοποίησαν επιχείρηση στη Θάλασσα της Ανατολικής Κίνας και την Κίτρινη Θάλασσα για να βυθίσουν ιαπωνικά πλοία. Δεν πέτυχαν αξιόλογα αποτελέσματα και επέστρεψαν στο στόλο στις 23 Ιουλίου. Στη συνέχεια έλαβαν μέρος σε μεγάλη επιδρομή, στην οποία συμμετείχαν επίσης τρία θωρηκτά και τρία αεροπλανοφόρα συνοδείας, στις εκβολές του ποταμού Γιανγκτσέ στα ανοικτά της Σαγκάης. Ούτε αυτή η επιχείρηση σημείωσε ιδιαίτερη επιτυχία και η αμερικάνικη ναυτική δύναμη επέστρεψε στην Οκινάουα στις 7 Αυγούστου.

Έπειτα το Guam έγινε η ναυαρχίδα της ναυτικής Δύναμης Βόρειας Κίνας, ξανά υπό τη διοίκηση του αντιναυάρχου Λόου. Η μονάδα αυτή ήταν επιφορτισμένη με την ανάδειξη της αμερικανικής παρουσίας στην ευρύτερη περιοχή και τα πλοία της επισκέφθηκαν μεταξύ άλλων το Τσινγκτάο, το Πορτ Άρθουρ] και το Νταλιάν. Στις 8 Σεπτεμβρίου το Guam έφθασε στο Ίντσον στην Κορέα για να συνδράμει στην κατάληψη της χώρας. Απέπλευσε από εκεί στις 14 Νοεμβρίου με προορισμό το Σαν Φρανσίσκο στο οποίο και μετέφερε ομάδα Αμερικανών στρατιωτών που επέστεψαν στις Ηνωμένες Πολιτείες. Στις 3 Δεκεμβρίου ήταν στο Σαν Φρανσίσκο από το οποίο και αναχώρησε δύο ημέρες αργότερα για να κατευθυνθεί στο Μπαγιόν () του Νιου Τζέρσεϊ όπου και έφθασε στις 17 Δεκεμβρίου. Παρέμεινε στο Μπαγιόν μέχρι τον παροπλισμό του στις 17 Φεβρουαρίου 1947. Στη συνέχεια εντάχθηκε στον Στόλο Εφεδρειών του Ατλαντικού, όπου παρέμεινε μέχρι τη διαγραφή του από τις τάξεις του Ναυτικού των ΗΠΑ την 1η Ιουνίου 1960. Ρυμουλκήθηκε στο διαλυτήριο τον Ιούλιο του 1961. Το μεγάλο αυτό πλοίο είχε παραμείνει στην ενεργό υπηρεσία για 29 μόλις μήνες.

Παραπομπές

Βιβλιογραφία










Εξωτερικοί σύνδεσμοι


Κατηγορία:Καταδρομικά κλάσης Alaska
Κατηγορία:Καταδρομικά των Ηνωμένων Πολιτειών του Β΄ Παγκοσμίου Πολέμου